  Виталий Пронин Кынмаса висисьёслэн лыдзы уг кулэсмы: туэ январьысен 40 сюрслэсь ятыр адями эмъясьёс доры вазиськиз ни. Та пӧлысь 16 сюрслэсь ятырез -  берло 10  нунал ӵоже.Роспотребнадзорысь специалистъёс ивортэмъя, черламъёслэн лыдзы 1,8 поллы шуак йылӥз. Висисьёс уката трос Эгра, Вотка, Кияса, Сарапул, Каракулино ёросъёсын, Можга, Глазов городъёсын. Кылем арняе дышетскон уретэмын вал 3 школаын, пытсаськизы 7 нылпи садъёс. Али таос борды ватсаськизы Глазов городысь школаос. 9-тӥ февралёзь отысь школьникъёс доразы пуко.- Классын, школаын 30 процентлэсь ятырез нылпиос кызо-кизьныло ке, карантин ялыны дэмласьком, - вераз Роспотребнадзорысь эпиднадзоръя ёзэн кивалтӥсь Вера Данилова. - Нылпи садъёсы али котькуд пиналэз, нимысьтыз чакласа, куто, кызыны-кизьнылыны кутскисьёссэ доразы келяло. Больницаосын огдырлы дугдытыны дэмламын диспансеризациез, нылпи поликлиникаосы таза нылпиосты вайылыны лэземын ӧвӧл.Эшшо алэмын трос калыкен ужрадъёс ортчытъянлэсь, маска нуллыны куремын. Эпидемиологъёс верамъя, ог кык арнязэ югдур уз воштӥськы на - вирусъёс уг басылско. Вылаз ик, куазь шуныт луиз - та уката кельше соослы, омырын ӝыны час пала но возиськыны быгато. Кезьыт дыръя кӧня  ке минут тырме.Тазалыкез утёнъя министерство оскытэ: висисьёсты йӧнатонлы эмъясьёс дась, эмъюмъёс тырмыт. Но тросэз потэ на асьсэос адямиос бордысь: висьыны кутскемзэс шӧдыса, макем ӝог вазиськозы эмъясьёс дӥне. Уката но - парсь пыэд кырмиськыку. Таӵе диагноз пуктэмын ог 110 адямилы. Жаляса верано, 1 муртлэн улонэз куспетӥ луиз. Эмъясьёс шуизы: сое утён понна ваньзэ лэсьтыны выризы, но укыр бер вазиськиз.- Мукет кынман висёнъёсын ӵошатыса, парсь пыэд шуак кырмиське, - валэктӥз Паласькись висёнъёсъя элькун больницаысь профилактикая ёзэн кивалтӥсь Ирина Бастрикова. - Адями ӵукна султэ, уже кошке, нош ӝыт со мырдэм пыд вылаз сылэ на. 2-3 нунал куспын пневмония кырмиськыны быгатэ. Таӵе дыръя адямилэн шоканэз пытсаське, сое ӝегатскытэк выдтоно луэ больницае.Эмчиос ало: эмъюмъёсты ас тодэмъя юоно ӧвӧл - та ужез осконо специалистъёслы. Черлады ни ке, одно вамыштэлэ больницае. Секыт ке, эмъясез дорады ӧте. Тросгес ву юоно, кызыку, кизьныку ымез-нырез ныркышетэн пытсано.Пыэдлэсь утиськон понна: театръёсы, клубъёсы, бадӟым магазинъёсы ӧвӧл ветлоно; урамысь пырем бере киосты майталэн умой-умой миськоно, сылал вуэн гылтоно нырез-ымез; ураме потон азьын ныр котыръёсты зырано оксолиновой мазен, керттоно маска; улон но ужан интыосысь укноосты нуналаз 2-3 пол ог 10-15 минутлы усьтылоно; иммунитетэз юнматон понна ӟеч сиськоно, пайдаё луозы йӧл сиёнъёс, лимон-мандарин, сьӧдсутэрлэсь, нюрмульылэсь, ягмульылэсь варення, курегпуз, курег сӥль, чорыг; черланлэсь утьыны быгатэ маска. Сое лэсьтыны луэ дорын но. Та понна марляез кӧня ке полэс куасалтоно. Дуръёссэ ӝикытак вурӟоно, калъёс лэсьтоно. Таӵе маскаез 2 час пала нуллыны луоз. Майталэн миськем, куасьтэм, утюгам бере сое выльысь нуллыны яра. Элина Кумачёва Туспуктэм: udmfoto.ru Теги: дэмланъёс тазалыкезутён  